Legendes spoeg vuur ná Langer-bedankingJustin Langer. Foto: Jeremy Ng/AFP. Die vonke spat behoorlik in Australiese krieketkringe nadat Justin Langer sy bedankingsbrief as hoofafrigter van die nasionale krieketspan ingehandig het. Huidige spelers brom al geruime tyd dat die 51-jarige voormalige openingskolwer se afrigterstyl met ’n streng skoolhoof se optrede vergelyk kan word. Dit het Langer egter destyds min geskeel en hy het met sy repliek op die bewerings gereeld vuur met vuur beveg. “Leierskap is nie ’n gewildheidskompetisie nie. As die spelers iemand soek wat heeltyd hul magies kielie, doen ek gewis nie my werk behoorlik nie,” het hy al vantevore in die media gesê. Maar nadat hy toegesien het dat die Aussies onder meer die T20-Wêreldbeker in die Verenigde Arabiese Emirate verower het, sowel as om vir Engeland in die pasvoltooide Reeks om die As te oordonder, het hy Saterdagoggend uit sy amp bedank. Krieket Australië (CA) het tydens ’n vergadering besluit om sy kontrak net tot die einde van die volgende T20-skouspel – wat op 16 Oktober in Australië begin – te verleng. Sodoende kon die hardebaard afrigter dan sy loopbaan op ’n “hoë noot” afsluit. Ricky Ponting en Justin Langer was in hul speeldae twee van Australië se kolfsterre. Foto: Twitter. “Ná deeglike oorweging het ek egter besluit om nie hierdie aanbod te aanvaar nie. Indien die mediaberigte waar is, geniet ek nie die ondersteuning van ’n hele paar senior spelers en lede van die afrigterspan nie. Dit is nou ook duidelik dat Krieket Australië self met ’n nuwe hoofstuk wil begin. Ek respekteer daardie besluit,” het Langer gesê. “My lewe is geskoei op waardes van eerlikheid, respek, vertroue, waarde en spanprestasie. As dit dalk “te intens”oorkom, vra ek om verskoning.” Sedertdien het verskeie oudspelers – onder wie Adam Gilchrist en Ricky Ponting – na die land se krieketbase en Pat Cummins (huidige kaptein) gekap. “Wat ’n patetiese dag vir Australiese krieket,” het Gilchrist getwiet. Die oudpaaltjiewagter het later in ’n onderhoud met plaaslike koerante gesê dat Langer hoegenaamd nie ’n drakoniese monster is nie. “Justin sal onmiddellik erken dat hy foute maak, maar goeiste, hy sal jou in die oë kyk en saam met jou daaraan werk. Hierdie is ’n roekelose besluit wat deur hebsug aangevuur is; dit is pleinweg net verstommend,” het Gilchrist aangevoer. Volgens Ponting moet die land se krieketbase en sommige van die spelers hulle koppe in skaamte laat sak. “Dit is duidelik dat nie almal van sy streng dissipline gehou het nie. Dit was genoeg om ’n man wat met sy hart en siel vir Australiese krieket gekolf het uit sy pos te dwing. Wat ’n verleentheid!” het die voormalige krieketkaptein gesê. Intussen word daar vanuit die Verenigde Koninkryk berig dat Langer dalk Engeland se volgende afrigter kan word nadat Chris Silverwood die trekpas gekry het. “Ek weet van niemand wat meer geskik vir die pos as Justin Langer is nie. Engeland se spelers het onlangs te sag geword en die span het beslis sy taai benadering nodig,” het Michael Vaughan (gewese kaptein) in een van sy rubrieke geskryf. Still can’t get over what a pathetic day for Australian Cricket yesterday was. ???? — Adam Gilchrist (@gilly381) February 6, 2022 If it’s true the Coach of Australia has to reapply for his position when he has taken them to No 1 Test team in the World & the T20 World Cup champs in the last few months .. the landscape for success has hugely changed … Isn’t it about Winning ?? !!! #Langer — Michael Vaughan (@MichaelVaughan) January 31, 2022